CELEX: 62019TN0526
Language: el
Date: 2019-07-25 00:00:00
Title: Υπόθεση T-526/19: Προσφυγή της 25ης Ιουλίου 2019 — Nord Stream 2 κατά Κοινοβουλίου και Συμβουλίου

9.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 305/70
            
         
      Προσφυγή της 25ης Ιουλίου 2019 — Nord Stream 2 κατά Κοινοβουλίου και Συμβουλίου
      (Υπόθεση T-526/19)
      (2019/C 305/80)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Nord Stream 2 AG (Zug, Ελβετία) (εκπρόσωποι: L. Van den Hende, J. Penz, δικηγόροι, και M. Schonberg, Solicitor)
      
         Καθών: Ευρωπαϊκό Κοινοβούλιο και Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την οδηγία (ΕΕ) 2019/692 του Ευρωπαϊκού Κοινοβουλίου και του Συμβουλίου της 17ης Απριλίου 2019 στο σύνολό της·
               
            
                  —
               
               
                  να καταδικάσει τα καθών στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έξι λόγους.
      
                  1.
               
               
                  Με τον πρώτο λόγο ακυρώσεως προβάλλεται παραβίαση της γενικής αρχής του δικαίου της Ένωσης περί ίσης μεταχείρισης, καθόσον η τροποποιητική οδηγία δεν παρέχει στην προσφεύγουσα τη δυνατότητα να παρεκκλίνει από την εφαρμογή των κανόνων της οδηγίας 2009/73/ΕΚ (1), παρά το πολύ μεγάλο μέγεθος της επένδυσης που ήδη πραγματοποιήθηκε κατά τον χρόνο έκδοσης της τροποποιητικής οδηγίας και πριν ακόμη την πρόταση της οδηγίας, ενώ οι λοιποί υπεράκτιοι αγωγοί εισαγωγής είναι επιλέξιμοι για παρέκκλιση.
               
            
                  2.
               
               
                  Με τον δεύτερο λόγο ακυρώσεως προβάλλεται παραβίαση της ισχύουσας στο δίκαιο της Ένωσης γενικής αρχής της αναλογικότητας, καθόσον η τροποποιητική οδηγία δεν είναι ικανή να επιτύχει τους καθορισμένους σκοπούς της και η συμβολή της στην επίτευξη των σκοπών αυτών δεν είναι επαρκώς ουσιώδης ώστε να εξισορροπηθεί η επιβάρυνση που συνεπάγεται.
               
            
                  3.
               
               
                  Με τον τρίτο λόγο ακυρώσεως προβάλλεται παραβίαση της γενικής αρχής του δικαίου της Ένωσης περί ασφάλειας δικαίου, καθόσον η τροποποιητική οδηγία δεν περιλαμβάνει τις κατάλληλες προσαρμογές σε σχέση με την περίπτωση της προσφεύγουσας, αλλά αντιθέτως, έχει καταρτιστεί με σκοπό να την επηρεάσει αρνητικά.
               
            
                  4.
               
               
                  Με τον τέταρτο λόγο ακυρώσεως προβάλλεται κατάχρηση εξουσίας, καθόσον η τροποποιητική οδηγία θεσπίστηκε για σκοπό άλλον από τον σκοπό για τον οποίον χορηγήθηκαν εξουσίες για την έγκρισή της.
               
            
                  5.
               
               
                  Με τον πέμπτο λόγο ακυρώσεως προβάλλεται παράβαση ουσιώδους τύπου, καθόσον η τροποποιητική οδηγία θεσπίστηκε κατά παράβαση των απαιτήσεων που προβλέπονται από το Πρωτόκολλο 1 στη ΣΕΕ και τη ΣΛΕΕ, σχετικά με τον ρόλο των εθνικών κοινοβουλίων στην Ευρωπαϊκή Ένωση, από το πρωτόκολλο 2 στη ΣΕΕ και τη ΣΛΕΕ σχετικά με την εφαρμογή των αρχών της επικουρικότητας και της αναλογικότητας και από τη διοργανική συμφωνία για τη βελτίωση του νομοθετικού έργου.
               
            
                  6.
               
               
                  Με τον έκτο λόγο ακυρώσεως προβάλλεται ελλιπής αιτιολογία κατά παράβαση του άρθρου 296 ΣΛΕΕ.
               
            
         (1)  Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (ΕΕ L 211, 14.8.2009, σ. 94-136).